Foto: APA “Tolibon” Afg‘oniston bo‘yicha Moskvadagi muzokaralarda ishtirok etish taklifini qabul qildi. Uchrashuv 4 sentabrda bo‘lib o‘tishi rejalashtirilgan. Bu haqda “Tolibon” vakiliga iqtibos keltirgan holda Reuters axborot agentligi ma’lum qildi. “Yetakchilarimiz Rossiyada tashkil qilinadigan muzokaralarda ishtirok etish taklifini qabul qilishdi”, deb aytgan toliblar vakili. Ma’lum qilinishicha, muzokaralarga “Tolibon”ning kamida 4 nafar yuqori lavozimli qo‘mondoni tashrif buyurishi mumkin. Avvalroq Afg‘oniston tashqi ishlar vazirligi Kobul Moskvadagi uchrashuvda ishtirok etmasligini ma’lum qilgandi. Rossiya tashqi ishlar vazirligi Afg‘oniston bo‘yicha Moskva formatidagi maslahatlashuvlarga 12 ta davlat, jumladan AQSh taklif qilinganini ma’lum qilgan. Bundan tashqari, yig‘ilishga “Tolibon”ning Dohadagi siyosiy idorasi rahbariyati taklif qilingan.